Priekšlikums PADOMES REGULA par zvejas iespēju iedalīšanu saskaņā ar protokolu, ar ko nosaka zvejas iespējas un finansiālo ieguldījumu, kuri paredzēti Partnerattiecību nolīgumā zivsaimniecības nozarē starp Eiropas Savienību un Kaboverdes Republiku /* COM/2014/0697 final - 2014/0330 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Padome ir pilnvarojusi Eiropas Komisiju Eiropas Savienības vārdā risināt sarunas par tā protokola atjaunošanu, kas pievienots Partnerattiecību nolīgumam zivsaimniecības nozarē starp Eiropas Kopienu un Kaboverdes Republiku. Šīm sarunām noslēdzoties, 2014. gada 28. augustā sarunu Puses parafēja jaunā protokola projektu. Jaunais protokols aptver 4 gadu laikposmu, sākot no 15. pantā noteiktā provizoriskās piemērošanas datuma, proti, no šā jaunā protokola parakstīšanas dienas. Nolīguma protokola galvenais mērķis ir piešķirt zvejas iespējas Savienības kuģiem Kaboverdes Republikas zvejas zonā, ņemot vērā labākos pieejamos zinātniskos ieteikumus un Starptautiskās Atlantijas tunzivju saglabāšanas komisijas (ICCAT) ieteikumus un – attiecīgā gadījumā – saskaņā ar pieejamo pārpalikumu. Komisijas nostāja sarunās bija balstīta arī uz iepriekšējā protokola retrospektīvu (ex post) novērtējumu, kuru veica neatkarīgi eksperti. Vispārējais mērķis ir pastiprināt Eiropas Savienības un Kaboverdes Republikas sadarbību, lai izveidotu tādas partnerattiecības, kurās abu pušu interesēs ir izstrādāt ilgtspējīgu zivsaimniecības politiku un nodrošināt zvejas resursu atbildīgu izmantošanu Kaboverdes Republikas zvejas zonā. Šajā protokolā ir paredzētas zvejas iespējas šādās kategorijās: – 28 tunzivju seineri, – 30 kuģi zvejai ar dreifējošām āķu jedām, – 13 kuģi tunzivju zvejai ar makšķerēm. Būtu jānosaka šo zvejas iespēju sadalījums dalībvalstīm. Pamatojoties uz iepriekšminēto, Komisija ierosina Padomei pieņemt šo regulu. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Vērtējot 2011.–2014. gada protokolu, notika apspriedes ar ieinteresētajām personām. Tehnisko sanāksmju laikā apspriedes notikušas arī ar dalībvalstu ekspertiem. Šajās apspriedēs secināts, ka zivsaimniecības protokolu ar Kaboverdes Republiku ir lietderīgi saglabāt. 3. PRIEKŠLIKUMA JURIDISKIE ASPEKTI Šī procedūra ir uzsākta līdztekus procedūrām attiecībā uz lēmumu, kuru Padome pieņem, lai noslēgtu protokolu, ar ko nosaka zvejas iespējas un finansiālo ieguldījumu, kuri paredzēti Partnerattiecību nolīgumā zivsaimniecības nozarē starp Eiropas Savienību un Kaboverdes Republiku, kā arī attiecībā uz Padomes lēmumu, ar kuru atļauj minētā protokola parakstīšanu un provizorisku piemērošanu. 4. IETEKME UZ BUDŽETU Ikgadējs EUR 550 000 liels finansiāls ieguldījums pirmajos divos gados un EUR 500 000 pārējos divos protokola piemērošanas gados. Ikgadējo ieguldījumu veido: a) maksa par piekļuvi 5 000 tonnu lielam atskaites daudzumam, proti, EUR 275 000 pirmajos divos gados un EUR 250 000 pārējos divos gados, un b) atbalsts Kaboverdes Republikas zivsaimniecības nozares politikas veidošanai, proti, EUR 275 000 pirmajos divos gados un EUR 250 000 pārējos divos gados. Šis atbalsts atbilst valsts politikas mērķiem zivsaimniecības jomā, konkrēti Kaboverdes Republikas vajadzībām cīņā pret nelegālo zveju. 2014/0330 (NLE) Priekšlikums PADOMES REGULA par zvejas iespēju iedalīšanu saskaņā ar protokolu, ar ko nosaka zvejas iespējas un finansiālo ieguldījumu, kuri paredzēti Partnerattiecību nolīgumā zivsaimniecības nozarē starp Eiropas Savienību un Kaboverdes Republiku EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 3. punktu, ņemot vērā Eiropas Komisijas priekšlikumu, tā kā: (1) Padome 2006. gada 19. decembrī pieņēma Regulu (EK) Nr. 2027/2006, lai noslēgtu Partnerattiecību nolīgumu zivsaimniecības nozarē starp Eiropas Kopienu un Kaboverdes Republiku[1]. (2) Jauns protokols, kas pievienots partnerattiecību nolīgumam, tika parafēts 2014. gada 28. augustā. Ar šo jauno protokolu Eiropas Savienības kuģiem tiek piešķirtas zvejas iespējas Kaboverdes Republikas jurisdikcijā esošajā zvejas zonā. (3) Padome [datums] pieņēma Lēmumu 2014/ / ES[2] par jaunā protokola parakstīšanu un provizorisku piemērošanu. (4) Ir jānosaka metode, kas izmantojama, lai protokola piemērošanas – tostarp provizoriskās piemērošanas – laikā zvejas iespējas iedalītu dalībvalstīm. (5) Saskaņā ar Padomes Regulas (EK) Nr. 1006/2008[3] 10. panta 1. punktu, ja konstatē, ka zvejas iespējas, kas Savienībai piešķirtas saskaņā ar jauno protokolu, nav izmantotas pilnībā, Komisija par to informē attiecīgās dalībvalstis. Atbildes nesniegšanu termiņā, ko nosaka Padome, uzskata par apstiprinājumu tam, ka attiecīgās dalībvalsts kuģi norādītajā laikposmā nepilnīgi izmanto tiem pieejamās zvejas iespējas. Padomei būtu jānosaka minētais termiņš. (6) Lai garantētu Savienības kuģu zvejas darbību turpināšanos, ar jaunā protokola 15. pantu paredzēts, ka protokolu provizoriski piemēro no tā parakstīšanas dienas. Tāpēc šī regula būtu jāpiemēro no tās pašas dienas, IR PIEŅĒMUSI ŠO REGULU. 1. pants (1) Zvejas iespējas saskaņā ar protokolu, ar ko nosaka zvejas iespējas un finansiālo ieguldījumu, kuri paredzēti Partnerattiecību nolīgumā zivsaimniecības nozarē starp Eiropas Kopienu un Kaboverdes Republiku, dalībvalstīm ir šādas: (a) tunzivju seineri: Spānija – || 16 kuģi; Francija – || 12 kuģi; (b) kuģi zvejai ar dreifējošām āķu jedām: Spānija – || 23 kuģi; Portugāle – || 7 kuģi; (c) kuģi tunzivju zvejai ar makšķerēm: Spānija – || 7 kuģi; Francija – || 4 kuģi; Portugāle – || 2 kuģi. (2) Regulu (EK) Nr. 1006/2008 piemēro, neskarot Partnerattiecību nolīgumu zivsaimniecības nozarē starp Eiropas Kopienu un Kaboverdes Republiku. (3) Ja ar 1. punktā minēto dalībvalstu iesniegtajiem zvejas atļauju pieprasījumiem protokolā paredzētās zvejas iespējas netiek apgūtas pilnībā, Komisija var izskatīt jebkuras citas dalībvalsts iesniegtus atļaujas pieprasījumus saskaņā ar Regulas (EK) Nr. 1006/2008 10. pantu. (4) Regulas (EK) Nr. 1006/2008 10. panta 1. punktā minētais termiņš, kādā dalībvalstīm ir jāapstiprina, ka tās nepilnīgi izmanto piešķirtās zvejas iespējas, ir desmit darbdienas no dienas, kurā Komisija tām paziņo, ka zvejas iespējas netiek pilnībā izmantotas. 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. To piemēro no protokola parakstīšanas dienas. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā – priekšsēdētājs [1] OV L 414, 19.12.2006., 1. lpp. [2] OV L […], […], […] lpp. [3] Padomes 2008. gada 29. septembra Regula (EK) Nr. 1006/2008 par atļaujām, kuras Kopienas zvejas kuģiem izdod zvejas darbību veikšanai ārpus Kopienas ūdeņiem, un par trešo valstu kuģu piekļuvi Kopienas ūdeņiem un ar ko groza Regulas (EEK) Nr. 2847/93 un (EK) Nr. 1627/94 un atceļ Regulu (EK) Nr. 3317/94 (OV L 286, 29.10.2008., 33. lpp.).